2. sz. napirendi pont



**ZALA VÁRMEGYE ÖNKORMÁNYZATA**

ELŐTERJESZTÉS

a Zala Vármegyei Közgyűlés 2023. június 8-i ülésére

**Tárgy:** Beszámoló a Zala Megyei Vállalkozásfejlesztési Alapítvány 2022. évi működéséről.

**Az előterjesztést készítette:** Kustán Gyula ügyvezető igazgató helyettes

**Megtárgyalta:** Térségfejlesztési Bizottság

Pénzügyi Bizottság

**Előterjesztő:**

Kustán Gyula s.k.

ügyvezető igazgató helyettes

www.zala.hu

|  |
| --- |
|  |

1.[Általános üzleti összefoglaló](#_Toc102115935)

[2. Az Alapítvány szolgáltatásai és szervezete](#_Toc102115936)

[3. Mikrofinanszírozás](#_Toc102115937)

[- Országos Mikrohitel Alap](#_Toc102115938)

[- Helyi Mikrohitel Alap](#_Toc102115939)

[- Fürge Hitel Program](#_Toc102115940)

[- Saját Forrásból Finanszírozott Helyi Mikrohitel Alap](#_Toc102115941)

4. Széchenyi Kártya

5. Inkubátorházak

6.Inter-regionális projektek

6.1 [ATM for SMEs](#_Toc102115944)

6[.2 B-Light](#_Toc102115945)

[6.3 SEPIaM-CC](#_Toc102115946)

[6.4. Zalai innovatív foglalkoztatási paktum megvalósítása 6.5.Álláskeresők és fiatalok vállalkozóvá válásának ösztönzése a Nyugat-Dunantúlon](#_Toc102115947)

[7. Enterprise Europe Network](#_Toc102115948)

# Általános üzleti összefoglaló

A Zala Megyei Vállalkozásfejlesztési Alapítvány (továbbiakban: Alapítvány) a 2022-es év elején összeállított és a Kuratórium által elfogadott üzleti tervét az alábbiakban jelölte meg:

* az mikrofinanszírozási tevékenység folytatása
* Széchenyi Kártya program folytatása
* a futó pályázati programok sikeres lebonyolítása, új pályázati lehetőségekbe bekapcsolódás
* a mikrovállalkozásokat segítő gazdasági tanácsadásra állami forrást szerezni
* a zalaegerszegi és lenti-i inkubátorház működtetése
* szabad pénzeszközök lekötéséből kamatnyereség és árfolyamnyereség realizálása
* KKV-k részére pályázati tanácsadás, pályázatírás, projektmenedzsment
* Üzletviteli, finanszírozási, szervezeti tanácsadás KKV szektor számára

Az Alapítvány a 2022-es üzleti évben az alábbi eredményeket érte el:

- az Alapítvány 207,367 millió Forint bevételt és 221,09 millió Forint nyereséget ért el

- visszakaptuk a Sberbank végelszámolása miatt ottragadt pénzünket (100 %-os megtérülés: 156.601.073,- Ft összegben).

- javítottuk a hitelezés nyereségességét a kamatok megemelésével

- új bevételi forrást teremtettünk a VOSZ-Pontok felfuttatásával (új VOSZ-Pont nyitás és a meglévő VOSZ-Pontok ügyfélállományának növelése)

- az alapítvány működési költségeinek csökkentése (energiaszámlák növekedésének részbeni ellensúlyozása miatt)

- irodabérlői tevékenységünk átalakítása (fizetőképes bérlők)

# Az Alapítvány szolgáltatásai és szervezete

Az Alapítvány létrehozáskor megjelölt célfeladata volt a kis- és középvállalkozási szektor fejlesztésének segítése, ami teljes mértékben igazodik a Kormány kiemelt stratégia céljaihoz. Az Alapítvány szolgáltatásaival, melyek elsődlegesen a mikrovállalkozásokkal kapcsolatosak, illeszkednek ezen célkitűzésekhez:

* vállalkozóvá válás segítése
* induló és már működő mikrovállalkozások finanszírozása
* Széchenyi Kártya hitelprogramokban részvétel VOSZ-Pontos tevékenységgel
* külpiacra jutás segítése, partnerkeresés (az Enterprise Europe Network szervezet tagjaként)
* hazai és határon átnyúló pályázati programokkal segíteni a megyei gazdasági szereplőit
* inkubátorház szolgáltatások nyújtása

Az Alapítvány a 2022-es üzleti évben is folyamatos információnyújtással, tájékoztatással, tanácsadással, üzleti partnerközvetítéssel, kedvezményes hitelkonstrukciókkal, Széchenyi Kártya termékfeltétel teljesítés segítéssel, pályázati tanácsadással és az elnyert pályázatok megvalósításával tudta segíteni a KKV-kat.

A munkatársak az ügyfelek telephelyein, a ZMVA irodákban tanácsadások és rendezvényeinken tudtak megfelelő szolgáltatásokat nyújtani ügyfeleink részére. Adatbázisunkban több ezer vállalkozással tartunk kapcsolatot.

2022-ben 10 irodai munkavállalót alkalmazott az alapítvány. A munkavállalók nagy része felsőfokú végzettséggel, diplomával, nyelvtudással rendelkező közgazdász. 2022 évben 1 fő projektmenedzser kollégával szakítottuk meg a munkakapcsolatot, ezzel a létszám igazodott a munkamennyiséghez.

## 3. Mikrofinanszírozás

A ZMVA a mikrohitelezési tevékenységből 2022 évben 60,8 millió Ft bevétel származott, ami 23,1 %-kal magasabb, mint az előző évi.

2022-ben több mikrohitel alapból nyújtottunk hiteleket: Országos Mikrohitel Alapból (OMA), a Helyi Mikrohitel Alapból (HMA), valamint saját forrásból (SFFHMP):

* Országos Mikrohitel Alap – (OMA) központi hitelezési mechanizmussal – az MVA által előzetesen jóváhagyott ingatlanfedezet mellett – működik. A konstrukció kondíciói mindezek mellett nagyon kedvező jelenleg évi 6,9%-os fix kamat mellett folyósítható és saját erő felmutatása sem szükséges, a futamideje akár 15 év is lehet. A hitelösszeg felső határa 15 millió Ft. A hitel kamata 2022. szeptember 30-ig évi 3,9 % volt.
* Helyi Mikrohitel Alap (HMA) 2006 óta a ZMVA sikeres hitelterméke, de korlátozott forrásokkal rendelkezik. Az alap 370 millió Ft keretösszeggel rendelkezik, 70%-os átlagos kihelyezési százalékkal működött 2022-ben. A hitelösszeg felső határa 10 millió Ft., futamideje 10 év. A hitel kamata 2022. december 31-ig évi 3,9 % , illetve a ZMVA új ügyfelei esetén évi 4,5% volt. A hitel kamatát 2023. január elsejétől évi 6,9 %,-ra emeltük meg egységesen.
* Saját Forrásból Finanszírozott Helyi Mikrohitel Alap (SFFMHP) Az alapot 2018. novemberben hozta létre a ZMVA kuratóriuma a növekvő vállalkozói igények kielégítésére. Az alapban 420 millió Ft helyezhető ki. A programban széleskörű vállalkozói réteg juthat finanszírozási forráshoz, többek között a kezdő vállalkozások is. Az alap 70%-os átlagos kihelyezési százalékkal működött 2022-ben.  
  A hitel kamat 2022. szeptember 30-ig a ZMVA-nál rendezett hitel múlttal rendelkező, visszatérő ügyfelek esetében évi 3,9 %, az új ügyfelek részére a futamidő első évében évi 5 %, majd az követően pontos törlesztés esetén évi 3,9 %.   
  **2022. október elsejétől** a kamat mértéke megemelkedett és változó mértékűvé alakult át, a naptári negyedév első napján érvényes jegybanki alapkamat + 1 **%-ra,** melyet olyan ügyfeleink vehetnek igénybe, akiknek korábban már volt mikrohitelük és 30 napnál nagyobb késedelembe nem estek, a többi esetben a kamat mértéke a naptári negyedév első napján érvényes jegybanki alapkamat + 2 %..

A Zala Megyei Vállalkozásfejlesztési Alapítvány a Kormány gazdaságpolitikai intézkedéseihez igazodva 2022. december 31-ig biztosította a kormányrendeletben meghatározott ügyfelek esetében a tőke, kamat és késedelmi kamat fizetési kötelezettségek halasztását minden Új Magyarország Mikrohitel Program, Új Széchenyi Hitel Program, Új Széchenyi Kombinált Hitel Program, Fürge Hitel Program és Saját Forrásból Finanszírozott Helyi Mikrohitel Programból folyósított ügylet esetén. Az év közben a moratóriumból visszalépő ügyletek esetében eddig nem volt probléma a fizetési kötelezettségeik törlesztésének megkezdése.

A ZMVA 2022-ben is a Magyar Vállalkozásfejlesztési Alapítvány OMA programjából helyezte ki a legtöbb forrást. Ezekhez a forrásokhoz jutás időszakosan változó, 2022 évben maximálisan kihelyeztük az OMA által nekünk juttatott forrásokat.

2022. év végére a mikrohitel programokat is elérte a jegybank alapkamat emelkedéséből adódó kamatemelési folyamat. Az OMA és a HMA ügyletek esetén ez évi 6,9%-os kamatot eredményezett, míg a ZMVA saját forrású hitelei esetében ez ennél magasabb kamatot jelent, de ez még így is jóval alacsonyabb mértékű, mint amit a kereskedelmi bankok tudnak az ügyfelek részére nyújtani.

A 2022-ben benyújtott hitelkérelmek zöme a korábbi évekhez hasonlóan a vendéglátás és az ahhoz kapcsolódó szolgáltatásokhoz, termeléshez kapcsolódik és zömében Lenti környéki és Balaton parti vállalkozások nyújtották be. A megyén kívülről benyújtott hitelkérelmek legtöbbször zalai kötődésű vagy a megyehatárhoz közeli vállalkozásoktól érkeztek.

**A folyósított mikrohitel állomány helyzetéről (2022.12.31-ig):**

|  |  |
| --- | --- |
| 1993-től folyósított hitelek száma: | 3185 darab |
| 1993-tól folyósított hitelek összege | 10 650 124 123 Ft |
| 2022. december 31-én az élő hitelek száma: | 386 darab |
| 2022. december 31-én élő hitelek hitelállománya | 1 528 542 905 Ft |
| 2022-ben folyósított hitelek száma | 42 darab |
| 2022-ban folyósított hitelek összege | 418 500 000 Ft |

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| 2022-ben beadott pályázatok körzetenkénti megoszlása | | |  | 2022.12.31. fordulónappal | | |  | |
| Megnevezés | Beadott pályázatok | | | Jóváhagyott pályázatok | | | |
|  | db | Összeg (Ft) | % | db | Összeg (Ft) | % | |
| Keszthely és környéke | 6 | 48 500 000 | 18,3% | 6 | 48 500 000 | 19,5% | |
| Lenti és környéke | 8 | 60 500 000 | 22,8% | 8 | 60 500 000 | 24,3% | |
| Nagykanizsa és környéke | 3 | 21 000 000 | 7,9% | 3 | 21 000 000 | 8,4% | |
| Zalaegerszeg és környéke | 8 | 71 000 000 | 26,8% | 6 | 55 000 000 | 22,1% | |
| Zalaszentgrót és környéke | 0 | 0 | 0,0% | 0 | 0 | 0,0% | |
| Vas megye | 2 | 13 000 000 | 4,9% | 2 | 13 000 000 | 5,2% | |
| Somogy megye | 1 | 10 000 000 | 3,8% | 1 | 10 000 000 | 4,0% | |
| Budapest | 2 | 26 000 000 | 9,8% | 2 | 26 000 000 | 10,4% | |
| Pest megye | 1 | 15 000 000 | 5,7% | 1 | 15 000 000 | 6,0% | |
| **Összesen** | **31** | **265 000 000** | **100%** | **29** | **249 000 000** | **100%** | |

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| 2022-ben beadott pályázatok ágazat szerinti megoszlása | | |  | 2022.12.31. fordulónappal | | |  | |
| Megnevezés | Beadott pályázatok | | | Jóváhagyott pályázatok | | | |
|  | db | Összeg (Ft) | % | db | Összeg (Ft) | % | |
| Ipar | 5 | 35 500 000 | 13,4% | 5 | 35 500 000 | 14,3% | |
| Kereskedelem | 5 | 38 500 000 | 14,5% | 5 | 38 500 000 | 15,5% | |
| Szolgáltatás | 14 | 133 000 000 | 50,2% | 12 | 117 000 000 | 47,0% | |
| Mezőgazdaság | 5 | 35 000 000 | 13,2% | 5 | 35 000 000 | 14,1% | |
| Idegenforgalom, vendéglátás | 2 | 23 000 000 | 8,7% | 2 | 23 000 000 | 9,2% | |
| **Összesen** | **31** | **265 000 000** | **100%** | **29** | **249 000 000** | **100%** | |

A folyósítások megoszlása 2022. évben az egyes hitelalapok szerint.

|  |  |  |
| --- | --- | --- |
| **Hitelalap** | **Mennyiség (db)** | **Összeg (Ft)** |
| OMA | 20 | 254 500 000 |
| HMA | 6 | 49 500 000 |
| SFFHP | 16 | 114 500 000 |
| **Összesen:** | **42** | **418 500 000** |

**4. Széchenyi Kártya**

A Zala Megyei Vállalkozásfejlesztési Alapítvány az országban egyedüli vállalkozásfejlesztési alapítványként 2015 óta vesz részt a Széchenyi Kártya Program termékbírálatában VOSZ-Pontként. A kedvezményes kamatozású hitelkonstrukcióban való szerepvállalásunk egyre markánsabb: 2015-2021 években összesen 9.4 milliárd Forint értékben, 2022-ben 9,2 milliárd Forint értékben fogadtunk be SZK ügyletet (2022 év: 311 db ügylet).

2022 évben a Széchenyi Kártya Program MAX teljeskörű termékpalettáját ügyintéztük, jelentős energiákat fordítottunk az akvizíciókba.

Az ügyintézésbe vont kollégák számát bővítettük, 2022-ben 3 fő rendelkezett KAVOSZ vizsgával.

A forgalmazott kártyadíjakból összesen 13,3 millió Ft bevételt értünk el 2022-ben, ami 2-szerese a megelőző évinek.

## 5. Inkubátorházak

Az inkubátorházakat Zalaegerszeg és Lenti, városokban működtettünk 2022 évben. Zalaegerszegen 12 helyiséget adtunk bérbe saját jogon, Lentiben 16 irodahelyiség bérletét ügyintéztük üzemeltetési szerződés keretében.

**Lenti**: A Lenti inkubátorház 50 hónapra szóló üzemeltetésére kiírt pályázatot 2022 decemberében elnyertük, és az üzemeltetési szerződést aláírtuk. A szerződés szerint 3,5 millió Ft bevételt tudunk realizálni évente.

**Zalaegerszeg**: Az irodaház bérlői kihasználása 2022-ben közel 100 %-os volt. 2022 decemberben 20 %-kal megemeltük a bérleti díjakat, valamint előkészítettük a következő évre vonatkozóan az irodák egyedi almérőkkel történő felszerelését.

Az inkubátorházak működtetéséből 2022-ben 10,3 millió Ft bevételt értünk el. Ez megközelítőleg azonos a megelőző évivel.

## 6. Inter-regionális projektek

#### 6.1 ATM for SMEs

**Projekt címe:** Mikrofinanszírozási lehetőségek KKV-k részére

**Program:** Interreg Europe Program 2014-2020

**Projekt tartalmának rövid összefoglalója:**

* az "ATM " projekt legfőbb célja, hogy javítsa a mikrofinanszírozási eszközökhöz való hozzáférést, átfogó tudástranszfer és innovatív megoldások segítségével a résztvevő régiók területén.
* A regionális partnerek elkészítik a cselekvési terveket annak érdekében, hogy integrálni és telepíteni tudják a nemzeti politikához azon beazonosított jó gyakorlatokat, amelyeket a projekt futamideje alatt sajátítottak el a régiók közötti együttműködés keretében.

**Költségvetés** (összköltség, ZMVA költségvetése): 1.759.677 € (131.292 €)

**A megvalósítás időszaka**: 2016.04.01 – 2021.03.31 (pénzügyi zárás: 2021.01.31.)

**Projekt megvalósítása, tevékenységek:**

Az első lépés során (a projektmegvalósítás 0-6 hónapja) a partnerek kielemezték a saját regionális helyzetüket a vállalkozásfejlesztés és mikrofinanszírozás előmozdítására irányuló szolgáltatások, valamint a jogi és politikai háttér vonatkozásában.

Ezt követően a második lépésben (a projektmegvalósítás 7-24. hónapja) intenzív tanulási folyamat következett. A régiók közti tanulás legfontosabb eszközei a 6 regionális partner által szervezett tanulmányutak voltak, ahol, szemináriumok, közös tematikus workshopok, interaktív sikertörténet szemináriumok, helyszíni látogatások zajlottak.

A régiók közti tanulási szakaszt követően a harmadik lépésben (25-30. hónap) a partnerek megvitatták a tanulmányi utak során levont tanulságokat a helyi érdekeltekkel.

A partnerek számos megrendezett workshopon határozzák meg az értékes tapasztalatokat és gyakorlatokat, amelyeket a jövőben ki tudnak aknázni. A KKV bevonása számos interaktív találkozón keresztül zajlott le minden régióban.

Az intenzív tanulási fázis eredményeként a partnerek regionális akcióterveket dolgoztak ki valamennyi érintett politikai eszköz vonatkozásában.

**A** **2022-es évben az Alapítvány** **a meghosszabbított projekt feladatait végezte** (rendezvényszervezés, jó gyakorlatok gyűjtése, elemzések előkészítése, összegzése)

**Költségvetés** (összköltség, ZMVA költségvetése): 398.200,00 € (40.554,10 €)

**A megvalósítás időszaka**: 2021.10.01 – 2022.09.30.

**Projekt összefoglalója:**

Az ATM for SMEs projekt sikeresen segítette a mikrofinanszírozáshoz történő hozzáférést és hozzájárult a releváns szakmapolitika fejlesztéséhez és adaptálásához.

A válság új lendületet adott a mikrofinanszírozási programoknak; Európa szerte megfelelő kezdeményezéseket látunk a válság hatásainak enyhítésére.

A partnerség további tapasztalatcserét tervez a válságból való kilábalás elősegítéshez, és annak szakpolitikai illeszkedéséhez. A meghosszabbított projekt a tapasztalatcserére, a tanulásra és a regionális politikák fejlesztésére összpontosít, hogy a mikrofinanszírozással és a válságtűrő képességek fokozására meghozott intézkedések megalapozottak, finanszírozhatók és hozzáférhetőek legyenek.

A szakpolitikai változások a hatékonyabb gazdaságpolitika (pályázati felhívások szervezése vagy a projektek kiválasztásának módja), új projektek generálásán és strukturális változtatásokon (a szakpolitikai eszköz módosításán) keresztül valósulnak meg. Ezek a fejlesztések lehetővé teszik olyan helyi akciók megvalósítását, melyeket az új válsághelyzet kezelésével kapcsolatos tapasztalatcserék ösztönöztek (esetleg mikrofinanszírozással kombinálva).

A projekt fő tevékenységei az interregionális tanuláshoz kapcsolódnak (negyedévenkénti partnertalálkozók által), amely az 5 éves időtartamú projektben meghatározott menetrendet követi (csereszemináriumok, sikertörténetek bemutatása, szakpolitikai ajánlások). A partnerek megvitatják a legjobb gyakorlatokat, szakpolitikai ajánlásokat készítenek a helyi fejlesztésekhez az érintettekkel történő találkozok során. A projekt fő eredménye 7 továbbfejlesztett szakpolitikai ajánlás projekt szinten, továbbá 1 közös jelentés a mikrohitel jelentőségéről a COVID-19-cet követő helyreállítási folyamatokban, ezek előkészítéséhez a Zala Megyei Vállalkozásfejlesztési Alapítvány 2 rendezvényt szervezett a témában érintettek számára.

#### 6.2 B-Light

**Projekt címe:** Horvát – Magyar határmenti KKV fejlesztés (PP Light)

**Program:** Horvátország-Magyarország Határon Átnyúló Együttműködési Program 2014-2020

**Projekt tartalmának rövid összefoglalója:**

* Horvát és magyar kis- és középvállalkozások kapcsolatépítése új támogatási rendszerrel.
* A projekt célja, hogy a vállalkozások minél nagyobb mértékben be legyenek vonva a területi együttműködési programba, mivel a vállalkozássűrűség a nemzeti átlag alatt található.
* A program célterülete: a határ menti megyék Baranya, Somogy, Zala, Kapronca-Kőrös, Muraköz, Verőce-Drávamente).
* Az egyes szervezetek szerepe a projektben:
* *Irányító Hatóság:* A támogatási szerződés megkötése a vezető partnerrel és a konstrukció végrehajtásának felügyelése, szükség esetén esetében a beavatkozás.
* *Partnerség vezető kedvezményezettje:* A konstrukció végrehajtásáért felelős szervezet, melynek határon átnyúló együttműködési referenciákkal, pénzügyi és adminisztratív kapacitással kell rendelkeznie.
* *Partnerszervezetek:* Legfőbb feladatuk a pályázati konstrukció promóciója illetve a megfelelő vállalkozások felkutatása és bekapcsolása a programba.
* *KKV (,,PP Light”):* Az együttműködési akciók megvalósítására támogatást kapnak.

**Költségvetés** (összköltség, ZMVA költségvetése): 9.960.000 € (225.676 €)

**A megvalósítás időszaka:** 2017.02.01 – 2021.07.31., meghosszabbítva 2023.04.30-ig.

**Projekt összefoglalója:**

A B Light Konstrukció projekt az Interreg V-A Magyarország-Horvátország Együttműködési

Program 2014-2020 keretein belül lehetővé teszi a magyar-horvát határ menti területen működő kis- és középvállalkozások (KKV-k) együttműködési projektjének finanszírozását.

A projekt a vállalkozásoknak 75 %-os vissza nem térítendő támogatási lehetőséget biztosít.

Célja egy határátnyúló (horvát-magyar), új, közös technológia, termék, vagy hozzáadott érték kialakítása a vállalkozások között. A B Light projekt egy vállalkozásfejlesztési konstrukcióra épül.

A projektet annak kedvezményezettei valósítják meg; a fő kedvezményezett a Horvát KKV-k Innováció- és Beruházásfejlesztési Ügynöksége (HAMAG-BICRO), valamint kedvezményezettként a területi (megyei) fejlesztési ügynökségek, közöttük a Zala Megyei Vállalkozásfejlesztési Alapítvány is.

A program célterülete: a határ menti megyék Baranya, Somogy, Zala, Kapronca-Kőrös, Muraköz, Verőce-Drávamente.

**Projekt célja:**

A horvát és magyar kis- és középvállalkozások kapcsolatépítése egy támogatási rendszerrel.

A projekt célja, hogy a határmenti vállalkozások minél nagyobb mértékben be legyenek vonva a területi együttműködési programba, mivel a vállalkozássűrűség ezen régióban a nemzeti átlag alatt található.

További célok:

* A bruttó hozzáadott érték (GDP) növekedés az ipari és a szolgáltatási szektorban;
* A kis- és középvállalatok nemzetközivé válásának ösztönzése és versenyképességének növelése;
* A kis- és középvállalatok versenyképességének növelése;
* Az üzleti együttműködés révén elősegíteni a fejlődését: közös termelés, fejlesztési szolgáltatások és technológiai transzferek, ellátási láncok, közös piac, jövőbeli közös vállalkozások tervezése keretében.

Ki pályázhatott?

Egy Light projekthez legalább két, egy horvátországi és egy magyarországi, Light partner (KKV) szükséges. A Light projektben szereplő Light partnerek száma maximum négy lehet. A Light Partnerek csak kis- és közepes vállalkozások (KKV-k) lehetnek. A Partnernek regisztrált székhellyel vagy telephellyel kell rendelkeznie a program célterületén.

Pályázat témája:

Magyarországi és horvátországi határ menti vállalkozások közösen együttműködve hozzanak létre egy Light Projektet, mely során:

• egy határon átívelő új, közös technológiát, hozzáadott értéket teremtenek,

• dolgozzanak ki egy határon átívelő termék vagy szolgáltatás arculatát,

• lépjenek be közösen külföldi piacra.

A finanszírozásról:

A B Light program keretében több mint 7.6 millió Euró értékű vissza nem térítendő támogatás

pályázható. A támogatás maximálisan az teljes projekt költség 75%-át fedezi, míg a fennmaradó költségek legalább 25%-át a Light partnereknek kell magukra vállalniuk a Light program megvalósulása során. A Light projekt megvalósítási időtartama 6-12-18 hónap.

**A 2022-as évben az Alapítvány** segítette a negyedik pályázati körben résztvevő vállalkozások projektjeinek a megvalósítását és sikeres lezárását.

A negyedik körben négy zalai vállalkozás nyerte el a pályázatot.

A projekt meghosszabbítása megtörtént, így 2023. április 30-ig tart a projekt megvalósítási időszaka.

**6.3. SEPIaM-CC**

**Projekt címe:** A határon átnyúló állami intézmények kapacitásnövelése a fenntartható energiatervezés és energiakezelés, valamint az éghajlatváltozás enyhítése terén

**Projekt tartalmának rövid összefoglalója:**

A húsz hónapos projekt célja az, hogy fenntartható energiapolitika valósuljon meg a határmenti horvát-magyar régiókban, valamint mindenki számára iránymutatóak legyenek a közintézmények fenntartható energiatervezése és energiakezelése.

**Költségvetés:** (összköltség, ZMVA): 176 075,35 € (74 033,00 €)

**A megvalósítás időszaka:** 2020.07.01-2022.02.28 20 hónap

**Projekt összefoglalója:**

Az Európai Unió küzd a klímaváltozás ellen és mivel az Európai Unió közintézményei fontos szerepet játszanak a klímaváltozásban, ezért azok vezető szereplőkké válnak a helyi energetikai irányelvek megalkotásában és az Európai Unió energetikai és klímavédelmi céljainak elérésében egyaránt.

A húsz hónapos projekt célja az, hogy fenntartható energiapolitika valósuljon meg a határmenti horvát-magyar régiókban, valamint mindenki számára iránymutatóak legyenek a közintézmények fenntartható energiatervezése és energiakezelése.

A projekt részletes törekvései a következők: fenntartható környezet megteremtése, az életminőség javítása, az éghajlatváltozás csökkentése, az energiahatékonyság növelése, a már kialakult jó példák átültetése a gyakorlatba, a közös célok megfogalmazása, a lakosság és a hatósági szervezetek bevonása és együttműködése.

A projekt megvalósítása során a partnerek díjmentesen egy-egy Fenntartható Energia és Klíma Akciótervet (SECAP) is kidolgoznak egy Zala megyei önkormányzat, valamint egy a horvátországi Muraközben működő helyi önkormányzat számára.

Az akcióterv megoldást nyújt a túlzott energiafogyasztás csökkentésére, alternatívát mutat az energiafelhasználásban egyaránt, segíti a jövőbeni beruházások tervezését, nem utolsó sorban számos Európai Uniós pályázat esetében előnyt jelent, ha az önkormányzat már rendelkezik Akciótervvel, hosszútávon pedig így csökken a település energiafelhasználása – a lakosság számára a rezsiköltség –, függetlenedik az energiaszolgáltatóktól és élhetőbb lakókörnyezet jöhet létre.

Sajnos a gyakorlat azt mutatja, hogy az önkormányzatok még nincsenek igazán felkészülve az energiahatékonyság és a klímavédelem szükséges lépéseire, valószínűsíthetően kapacitáshiány, erőforráshiány, valamint a szándék hiányából fakadólag is, éppen e célból a konzorcium tagjai a projekt megvalósítása során szakmai információkat, számos szakmai rendezvényt és előadásokat kínál az érdeklődők számára.

Ahhoz, hogy a SEPIaM-CC projekt ezen célkitűzési megvalósulhassanak, a projekt szakértői megvizsgálják a meglévő energia- és éghajlattervezéssel, éghajlatkezeléssel kapcsolatos stratégiai dokumentumokat, korszerű pénzügyi és energetikai elemzéseket végeznek, határon átnyúló munkaértekezleteket szerveznek, ahol egyeztetik a horvát-magyar vizsgálati eredményeket, melyek alapján egy horvát-magyar módszertant dolgoznak ki, arra a célra, hogy előremozdítsa a felek közötti együttműködést az éghajlatváltozás megállítása érdekében.

A projekt fő célcsoportja a helyi önkormányzatok, az állami intézmények, a kis-és középvállalkozások (KKV-k), azonban a társadalom minden tagja kulcsszerepet kap az energia és a klímaváltozás kezelésében.

A 2022-esévbena projekt megvalósítása során az Alapítvány befejezte a projektre vonatkozó stratégiákat.

A 2022-es évben történt a projekt lezárása rendezvénnyel és az adminisztrációs feladatok elvégzésével.

#### 6.4. Zalai innovatív foglalkoztatási paktum megvalósítása

A Zala Megyei Önkormányzat a TOP-5.1.1-15 kódszámú „Zalai innovatív foglalkoztatási paktum” pályázata keretében megyei szintű gazdaság- és foglalkoztatás-fejlesztési együttműködési programot indított. A program célja a gazdasági növekedés, a munkahelyteremtés, a megyei népesség helyben tartása – kapcsolódva az előző és a jelenlegi uniós ciklusban megvalósított fejlesztésekhez.

**ZMVA költségvetése:** 165.486.460 Ft (projekt induláskor) – 152.964.662 Ft (2020-ban érvényes pályázati költségvetés alapján, 184.229.838 Ft a 2022-ben történt projekt hosszabbítás alapján)

**ZMVA feladatai:**

* Munkaerő-piaci szolgáltatás, mentorálás
* Önfoglalkoztatásra való felkészítés (vállalkozásindítás)
* Vállalkozói Tanácsadás
* Stratégiák és projekt-tervek kidolgozása
* Foglalkoztatási és munkaerő felmérés – 250 vállalkozás, intézmény, stratégia készült.

**Mentori szolgáltatás keretében az alábbi módokon nyújtottunk segítséget az ügyfelek részére:**

* Az elhelyezkedést akadályozó körülmények feltárása, megszüntetése.
* Az ügyfél érdeklődésének, képességeinek, személyiségének és a munkaerő-piaci igényeknek megfelelő pályaterv kialakítása, ill. a megfelelő képzési lehetőség kiválasztása, pályamódosítás esetén: új képzés vagy foglalkozás megtalálása.
* A munkavállaláshoz szükséges ismeretek, tapasztalatok átadása, a hatékony álláskeresési ismeretek megismertetése az ügyfelekkel (önéletrajzírás, felkészítés állásinterjúra, segítségnyújtás az álláskeresési technikák megismertetésében.)
* A munkába állás, illetve az új munkahelyen történő beilleszkedés támogatása.
* Képzésekre történő felkészítés, támogatás nyújtása.

**A program támogatási elemei:**

**1. Képzés:** a Munkaügyi Központ által szervezett képzések a programban résztvevő álláskereső ügyfelek számára ingyenesek, ugyanis térítik számukra:

* a képzési költség teljes összegét;
* keresetpótló juttatásban, és
* utazási költségtérítésben részesülnek.

A ZMVA tanácsadói segítik az ügyfeleket a képzés sikeres teljesítésében, és utána a munkaerő-piacon történő elhelyezkedésben is.

**2. Bértámogatás**: a munkáltatónak kell igényelnie a munkaügyi központnál a létszámnövekményt jelentő – álláskereső – ügyfél alkalmazása esetén.

* A támogatás folyósítási időtartama legfeljebb 8 hónap lehet, további 4 hónapos, támogatás nélküli tovább foglalkoztatási kötelezettség előírása mellett. (6+3 konstrukció is igényelhető.)
* A támogatás mértéke a munkáltatót terhelő bér és szociális hozzájárulási adó 100%-a,

A tanácsadók folyamatosan tartják a kapcsolatot az ügyféllel és a munkáltatóval annak érdekében, hogy a beilleszkedés minél hatékonyabban megvalósuljon.

**3. Vállalkozóvá válás támogatása**

6 hónap időtartamra nyújtható támogatás az új vállalkozást indító álláskereső ügyfél számára, havonta a kötelező legkisebb munkabér összegéig.

A tanácsadó segít az ügyfélnek a vállalkozás elindításához szükséges adminisztrációs, jogi, gazdasági és marketing ismeretek átadásában, az üzleti terv elkészítésében, és a vállalkozás sikeres működtetésében.

**4. Munkaerő-piaci szolgáltatás nyújtása**

Ez a szolgáltatás a fenti 3 támogatási elemhez kapcsolódóan, ill. önállóan is biztosítható az ügyfelek számára.

A tanácsadók segítik az ügyfél érdeklődésének, képességeinek, személyiségének és a munkaerő-piaci igényeknek megfelelő pályaterv kialakítását (képzés, vállalkozóvá válás, elhelyezkedés a munkaerő-piacon). A munkavállaláshoz szükséges ismeretek, tapasztalatok átadása, a hatékony álláskeresési ismeretek megismertetése az ügyfelekkel: önéletrajzírás, felkészítés állásinterjúra, segítségnyújtás az álláskeresési technikák megismertetésében. Továbbá közvetítik az ügyfelek számára a munkaerő-piacon számukra megfelelő álláslehetőségeket.

Mind a 4 támogatási elem ingyenes a programba bevont ügyfelek számára.

Megvalósultak a munkaerő-piaci szolgáltatások, KKV-knak történő tanácsadás.

**Elfogadott jelentések összege 2022-ben**: 7 956 050 Ft

**Elszámolt bérköltség 2022-ben:** 2 fő

A megvalósítás időszaka: 2017.01.01 – 2022.05.31. (projekt hosszabbítás 2022.11.01 – 2023.12.31)

#### 6.5. Álláskeresők és fiatalok vállalkozóvá válásának ösztönzése a Nyugat-Dunántúlon

**Program:** Gazdaságfejlesztési és Innovációs Operatív Program 5.1.9.

**Projekt tartalmának rövid összefoglalója:**

* Életképes üzleti ötlettel és vállalkozói szemlélettel bíró fiatalok és 30 év feletti álláskeresők vállalkozóvá válásnak elősegítése
* Vállalkozói készségek fejlesztése képzéseken keresztül

A megvalósítás időszaka: 2019-2022

2020-ban lezajlottak a szerződéskötéshez szükséges eljárások, adminisztrációs lépések, tesztelésre került a program CRM rendszere. Megvalósult az ügyfelek tájékoztatása, információs napok, sajtótájékoztatók, képzések, csoportos tanácsadások valósultak meg, összesen 26 alkalommal. 2020 év végén, 2021 év elején 300 zalai vállalkozást alapítottak meg az ügyfelek. A működésre, bérköltségekre, kisebb beruházásokra fordítható támogatási összegek kiutalása megkezdődött.

2022-ben a létrejött vállalkozások számára mentorálást végeztünk, szükséges adminisztrációs segítséget nyújtottunk, lezártuk a programban résztvevők támogatási programját, projekt ellenőrzésen vettünk részt.

**Elfogadott jelentések összege 2022-ben:** 10 478 096 Ft

**Elszámolt bérköltség 2022-ben:** 1,9 fő

**A megvalósítás időszaka:** 2017.01.01 – 2022.06.30.

## 7. Enterprise Europe Network

Az Enterprise Europe Network a világ legnagyobb vállalkozásfejlesztési hálózata (jelenleg 50 ország, 600 partnerszervezet), melynek Zala megyei képviseletét a kezdetektől, 2008-tól a ZMVA látja el. Magyar partnerek: Magyar Exportszervezési Ügynökség (HEPA), pécsi, győri, székesfehérvári, debreceni, szegedi iparkamarák, PRIMOM, ZMVA. Az EEN projekt SMP-COSME uniós forrást tartalmaz. A ZMVA a projektek önrészét és az előfinanszírozást saját forrásból biztosítja.

Az Enterprise Europe Network (EEN) az egyetlen, az Európai Bizottság Belső Piac, Ipar, Vállalkozás és KKV Főigazgatósága (DG-GROW) által létrehozott vállalkozásfejlesztési hálózat, amely a kis- és középvállalkozások üzletfejlesztési törekvéseit szolgálja az Európai Unióban és azon túl. Az Enterprise Europe Network magas színvonalú szolgáltatást, gyakorlati támogatást nyújt a **vállalkozásoknak termékeik és szolgáltatásaik nemzetközi piacokon való megjelenéséhez, üzleti kapcsolatok kialakításához, technológia és tudástranszferhez, európai projektek megvalósításához, forrásszerzéshez vagy akár innovatív ötletek kifejlesztéséhez és piacra viteléhez.**

2021. december 31-el véget ért az előző 7 éves (2015-2021) projektidőszak. **Az Európai Bizottság már 2021 júniusában kiírta a pályázatot az EEN hálózat 2022-2025-ig tartó működtetésére.** A cél ugyanúgy a KKV-k nemzetközi piacra lépésének, terjeszkedésének, a K+F és innovációs tevékenységének támogatása információszolgáltatással, tanácsadással és üzleti partnerkeresési tevékenységgel, különös hangsúlyt fektetve a KKV-k digitalizációjára, fenntarthatóságára és rugalmasságára (digitalisation, sustainability, resilience). A Bizottság további elvárása az EEN irodák információs csomópontként való működtetése (hub and spoke model), az ügyfeleknek történő egyszeri tanácsadáson túl komplex szolgáltatások nyújtása, a hosszú távú kapcsolatok gondozása (client journey) és a digitalizáció erősítésének szellemében az EDIH központokkal való szoros együttműködés kialakítása.

**A magyar konzorcium változatlan formában nyújtotta be pályázatát,** melyet a magyar partnerek kollégái közös munkával, folyamatos egyeztetések mellett állítottak össze. **A pályázat 2022-ben pozitív elbírálást kapott.**

**A 2022.01.01-től 2025.06.30-ig tartó projektidőszakra a ZMVA 202.438 Euro-s uniós támogatást nyert el az EEN projekt keretein belül.**

A szerződéskötésre csak 2022. augusztusában került sor és az új projektidőszak indulásával kapcsolatban számos pénzügyi és szakmai csúszás volt a Bizottság részéről. Ennek ellenére a magyar konzorcium és vele a ZMVA is saját szakmai és pénzügyi felelősségére 2022.01.01-vel megkezdte a projekt végrehajtását. Az említett csúszások miatt a magyar konzorcium tagjai közös megegyezéssel a szerződéskötésig csak korlátozottan hajtottak végre pénzügyi kiadással járó szakmai programokat, mely az indikátorok teljesítését is negatívan érintette az összes partnernél.

**Enterprise Europe Network, Zalaegerszegi iroda eredményei 2022. évben:**

* Elért vállalkozások száma a régióban (főleg Zalában): 2500 fő
* Résztvevők száma tájékoztató jellegű rendezvényeinken Zalában: 82 fő (3 db rendezvény)
* Mélytanácsadás különféle témákban (nemzetközi piacra jutás, finanszírozás, innováció, vállalkozásalapítás, stb.): 13 db
* Üzletember-találkozókon, szakmai tanulmányutakon résztvevők száma: 12 fő
* Üzletember-találkozókon és szakmai utakon tárgyalások száma: 19 db
* Achievements indikátor (üzleti megállapodás vállalkozók között vagy tanácsadásból származó üzleti eredmény): 5 db
* Európai kampányokban, konferenciákon, ágazati szektorcsoport üléseken és tréningeken való részvétel: 5 alkalom

Főbb rendezvények, melyekben szervezők/társszervezők voltunk és részt vettek  magyar vállalkozók

**2022. május 26-27-én** került megrendezésre Zalaegerszegena **III. Greentech Zöld Energia és Fenntarthatóság szakkiállítás és konferencia** az autóipari tesztpálya területén, melyhez az EEN hálózat előadók szervezésével, a helyszín és a technikai feltételek támogatásával valamint innovatív projekt-termékbemutatóval egybekötött céglátogatás szervezésével járult hozzá. Munkatársaink standdal jelentek meg a kiállításon és az érdeklődők számára tájékoztatást adtak a hálózat tevékenységéről.

**2022. november 24-én** társzervezőként vettünk részt a FIVOSZ zalai szervezetének Fiatal Vállalkozók Hete keretében megrendezett **Üzleti és karriershow** rendezvényén Zalaegerszegen. Az eseményen zalai fiatal vállalkozóknak és vállalkozás előtt álló fiataloknak előadás keretében is bemutattuk a ZMVA és az EEN szolgáltatásait.

Míg 2021-ben a pandémia, addig 2022-ben az orosz-ukrán háború által kiváltott gazdasági helyzet tántorította el kezdetben a ZMVA által társszervezni kívánt nemzetközi üzleti partnerkereső rendezvényektől (B2B) a vállalkozók részvételét. Ennek ellenére volt néhány találkozó, amelyen részt vettek és tárgyalásokat is bonyolítottak zalai vállalkozások. Ilyenek voltak például:

* **City for the Future 2022 Budapest: CEE Smart City Expo & B2B Forum** – az okos várossal kapcsolatos megoldások a vállalati és önkormányzati szektor számára;
* **I4MS -** **European leadership and digital game-changers of the manufacturing industry** – mely a gyártóipar digitalizációjára fókuszáló konferencia és üzleti találkozó;
* **MBM TOURISM PRAGUE 2022 Brokerage Event** – üzleti match-making rendezvény a turisztikai szektor számára.

A Bizottság 2022-ben kiemelt figyelmet fordított a nehéz helyzetbe jutott ukrán vállalkozások és az ez által megszakadt vagy akadozó ellátási láncok megsegítésére. Az EEN büdzsét terhelő, konkrét pénzügyi támogatásra való felhíváson túl a Bizottság az EEN támogatásával létrehozott két üzleti platformot:

* **European Cluster Collaboration Platform** – melynek célja, hogy segítsen az európai ipari szereplőknek az Ukrajnának szánt humanitárius segélyek eljuttatásában, és az ukrán menekültek támogatásában a tagállami országokban.
* **The Supply Chain Resilience Platform** – melynek célja, hogy segítsen a vállalatoknak megtartani, átstrukturálni vagy lecserélni a meglévő ellátási láncokat, valamint beszerezni a nyersanyagokat, alkatrészeket és/vagy (fél)kész termékeket vagy szolgáltatásokat, amelyekre a termelés folytatásához szükségük van.

A ZMVA EEN irodája aktívan részt vett a platformok promóciójában, vállalkozások toborzásában, de a 2022-ben még a programhosszabbítás bizonytalansága miatt a zalai vállalkozások bevonása valójában csak a második félévben indult el.

Az Alapítvány kuratóriuma 4/2023. (2023.05.24.) sz. KH határozatával elfogadta a Zala Megyei Vállalkozásfejlesztési Alapítvány 2022. évi működéséről szóló beszámolóját.

**Határozati javaslat**

A Zala Vármegyei Közgyűlés elfogadja a Zala Megyei Vállalkozásfejlesztési Alapítvány 2022. évi működéséről szóló beszámolóját.

Határidő: azonnal

Felelős: Dr. Pál Attila, a közgyűlés elnöke